[pic] | EUROOPA ÜHENDUSTE KOMISJON |

Brüssel, 18.4.2007

SEK(2007) 453

KOMISJONI TALITUSTE TÖÖDOKUMENT

Lisatud dokumendile: KOMISJONI TEATIS EUROOPA PARLAMENDILE, NÕUKOGULE, EUROOPA MAJANDUS- JA SOTSIAALKOMITEELE NING REGIOONIDE KOMITEELE GLOBAALNE EUROOPA: TUGEVAM PARTNERLUS EUROOPA EKSPORTIJATE TURULEPÄÄSU NIMEL MÕJU HINDAMISE KOKKUVÕTE {KOM(2007) 183 lõplik}{SEK(2007) 452}

Kommenteeritud kokkuvõte

ELi algse 1996. aasta turulepääsustrateegia eesmärgiks oli mitme- ja kahepoolsete kaubanduskokkulepete täitmise tagamine ja kolmandate riikide turgude avamine. See strateegia tugines kahele sambale: anda ELi ettevõtjatele informatsiooni turulepääsutingimuste kohta ja kaasata sellesse kõik asjakohased ELi huvirühmad ning luua meetod kaubandustõkete kõrvaldamiseks.

Aastakümme hiljem on maailma poliitiline ja majandusmaastik muutumas. Esile on kerkimas uued olulised kaubanduspartnerid. Kaubandustõkete laad on muutunud. ELi ettevõtjad tungivad üha enam kiirestiarenevatele välismaa turgudele, mis omakorda annab kodumaisele majandusele uut kasvuhoogu. 2006. aastal kutsus „Globaalse Euroopa“ teatis turulepääsustrateegiat uuendama.

2005. aasta turulepääsusümpoosiumi kokkuvõte, Crowell&Moringi 2006. aastal läbi viidud hindamisuuring ja 2006.–07. aastal Interneti teel toimunud avalik konsultatsioon näitasid selgelt, et komisjon peab ilmutama tõelist „teenimiskohustust“ ning määrama turgude ja kaubandustõkete seast prioriteedid, et partnerluses liikmesriikide ja ettevõtjatega paremaid tulemusi saavutada.

Käesolevas turulepääsu mõjuhindamises on analüüsitud praegust olukorda ja vaadeldud lähemalt nelja varianti, kuidas edasi minna:

- variant A: kitsendada turulepääsuga seotud tegevust, et see hõlmaks ainult info jagamist;

- variant B: jätkata senisel moel tavakohase projektide vastuvõtmise ja parandamisega;

- variant C: jõulisem lähenemisviis või

- variant D: süsteemi radikaalne ja ambitsioonikas uuendamine, spetsiaalse „turulepääsuesindaja“ nimetamine ja „turulepääsu täitevameti“ moodustamine.

Analüüsist ilmnes, et variant C: jõulisem lähenemisviis on kõige ratsionaalsem viis täita „Globaalse Euroopa“ teatise nõudeid ja jõuda sammuke Lissaboni tegevuskava eesmärkide saavutamisele lähemale. Ühelgi neljast variandist ei ole eeldatavasti negatiivset mõju arengumaadele, samuti mitte sotsiaal- ja keskkonnapoliitikale.

Valitud lähenemisviis seisneks järgmises: uus turulepääsupartnerlus, milles olemasolevad ressursid koondatakse niisugustele tõketele ja riikidele, kus ELi ettevõtjad võivad tõenäoliselt saada parimaid tulemusi, unustamata seejuures väiksemate ELi liikmesriikide ja VKEde vajadusi; kaubanduspoliitika instrumentide tõhusam kasutamine; üksikjuhtumite kaupa koostöö arendamine kolmandate riikidega, kellel on muudel turgudel samasugused eesmärgid; parem turulepääsu andmebaas; võimalus esitada kaubandustõkete aruandeid riikide kohta ning kõigi huvirühmade koordineeritum tegutsemine. Altpoolt lähtuva lähenemisviisi raames moodustatakse „turulepääsuvõrgustikud“, mis tähendavad uut partnerlust komisjoni, liikmesriikide ja ettevõtjate vahel ning kus kohalikul tasandil on komisjoni delegatsioonidel tugevam roll.

Kooskõlas „Globaalse Euroopa“ teatise mõjuhindamisega tuleks uus turulepääsupartnerlus korrapäraselt uuesti läbi vaadata. Niisuguse läbivaatamise jaoks määratakse kindlaks seirenäitajad ja hindamisvahendid. Lisaks sellele tuleks paar-kolm aastat pärast partnerluse käivitamist viia läbi veel üks sõltumatu välishindamine uuendatud strateegia mõju kohta.

Käesolevas dokumendis on mõjuhindamiskomitee 9. märtsil 2007 esitatud arvamust täiel määral arvesse võetud.